Uhrík, Milan, poslanec NR SR (2018-01-31):
Milé kolegyne, vážení kolegovia, tento návrh zákona má vcelku vznešený účel, je ním transpozícia smernice Európskej únie za účelom predchádzania prania špinavých peňazí a financovania terorizmu a rôznych daňových podvodov. V dôvodovej správe sa odvoláva na Programové vyhlásenie vlády Slovenskej republiky s cieľom čo najúčinnejšie odhaľovať a obmedzovať pohyb finančných prostriedkov zameraných na podporu a financovanie trestných činov. To sú veľmi chvályhodné ciele. Takisto, a to musím povedať, je veľmi, alebo teda je vítaný, vítaný ten cieľ dôslednejšej identifikácie konečného užívateľa výhod. Myslím si, že to by malo byť zrejmé, pretože mnohé, pri mnohých daňových podvodoch práve ten konečný užívateľ výhod nejakým spôsobom uniká spravodlivosti. Ale čo je taká, také zákernejšie zákutie tohto návrhu zákona, je povinnosť vykonávať identifikáciu klienta pri hotovostných platbách, a to už od tisíc eur pri rôznych, samozrejme, príležitostiach. Je tam množstvo sprísňujúcich opatrení. Väčšina z nich sa týka práve toho hotovostného platobného styku. Sami predkladatelia návrhu zákona v dôvodovej správe priznávajú pozitívny aj negatívny vplyv na štátny rozpočet a čisto negatívny vplyv na podnikateľské prostredie, to znamená, že regulácia a zaťaženie podnikateľského prostredia sa zvýši. Plošne sa zavádzajú obmedzenia používania hotovosti na všetkých obyvateľov, lebo ten návrh k tomu smeruje, k tomu plošnému obmedzeniu používania hotovosti pre všetkých obyvateľov len preto, že istá skupina, poviem to rovno, najmä imigrantov, sa podieľa na páchaní teroristických činov a tieto teroristické činy financujú práve hotovosťou. To je, snaha zabrániť teroristickým činom práve obmedzovaním používania hotovosti mi príde tak absurdná, ako keď sa hovorili také vtipy, keď tí imigranti začali používať autá na zabíjanie nevinných ľudí, že Európska únia zakáže predaj a používanie áut za to, aby sa imigranti nemali s čím vraždiť. Alebo keď sa ide obmedzovať používanie alebo legálna držba zbraní medzi civilným obyvateľstvom len preto, že teroristi využívajú na svoje činy, na svoje vraždy, na svoje zabíjanie nelegálne zbrane. Samozrejme, tých teroristov to obmedzenie legálnej držby zbraní nijako neobmedzí v páchaní svojich činov, ale miliónom ľudí to ich bezpečnostnú situáciu zhorší. Určite by sme nemali nijakým spôsobom obmedzovať ani prijímať opatrenia vedúce k obmedzovaniu používaniu hotovosti v platobnom styku. Samozrejme, dá sa pochopiť, že za istých okolností v prípade veľmi závažných podozrení a preukázaných podozrení má mať štát, resp. štátne orgány možnosť nahliadnuť na bankový účet alebo na transakcie, ktoré vykonáva podozrivá osoba, a tým spôsobom ho pomôcť v časť, včas eliminovať, a napríklad aj pri páchaní toho trestného činu, ale v princípe pri sledovanie účtov a finančných transakcií aj hotovostných transakcií nemali byť nástrojom na získavanie týchto podozrení. Je medzi tým možno taký veľmi jemný rozdiel, ale veľmi podstatný, pretože je rozdiel, keď sa nejaké podozrenia získavajú rôznymi spôsobmi, napr. aj prostredníctvom tajných služieb, a potom sa len potvrdzujú prostredníctvom, prostredníctvom napríklad sledovania jeho finančných transakcií, a je rozdiel sledovať transakcie všetkých obyvateľov a na základe týchto transakcií zisťovať, kto kde čo kúpil, čo, kde koľko peňazí minul, akým spôsobom platil, a na základe toho potom podozrenia získavať. Vedie to k tomu, že naozaj za chvíľu štát bude o ľuďoch vedieť úplne všetko od osobných údajov, od toho, kde sa pohybujú, čo si kupujú, proste úplne všetko. Mám pocit, že zámienka boja proti terorizmu je tým spôsobom opäť raz zneužívaná na presadzovanie už, nazvime to, polototalitných opatrení, ktoré v skutočnosti nezabránia teroristom v páchaní svojich teroristických činov, v zabíjaní nevinných ľudí, ale miliónom ľudí, miliónom nevinných občanov, ktorí sa nejakým spôsobom neprevinili, obmedzia používanie hotovosti a hlavne obmedzia možnosť toho, aby anonymne niekde platili, aby platili bez toho, aby o tom vedela ich banka, aby o tom vedel štát alebo nejaký štátny orgán. Čiže teroristom to nijako nezabráni v tom, aby robili to, čo chcú robiť, ale miliónom slušných ľudí to zásadným spôsobom znepríjemní život a stanú sa terčom sledovania. Ďakujem pekne.